Document ID: 32013D0524

SKLEP SVETA
z dne 17. oktobra 2013
o stališču, ki se sprejme v imenu Evropske unije v Skupnem odboru EU-EFTA o skupnem tranzitu glede sprejetja sklepa o spremembi Konvencije z dne 20. maja 1987 o skupnem tranzitnem postopku, glede spremembe oznak HS in oznak embalaže
(2013/524/EU)
SVET EVROPSKE UNIJE JE -
ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(9) Pogodbe,
ob upoštevanju predloga Evropske komisije,
ob upoštevanju naslednjega:
(1)
Člen 15 Konvencije z dne 20. maja 1987 o skupnem tranzitnem postopku (1) (v nadaljnjem besedilu: Konvencija) pooblašča Skupni odbor EU-EFTA o skupnem tranzitu, ustanovljen s Konvencijo, da s sklepi priporoča in sprejema spremembe Konvencije in dodatkov k navedeni konvenciji.
(2)
Svet za carinsko sodelovanje je 26. junija 2009 sprejel priporočilo, ki spreminja nomenklaturo harmoniziranega sistema. Zaradi navedenega priporočila je 1. januarja 2012 začela veljati Izvedbena uredba Komisije (EU) št. 1006/2011 (2) ter je oznako HS 1701 11 nadomestila z dvema novima oznakama HS, in sicer 1701 13 in 1701 14, oznako HS 2403 10 pa z dvema novima oznakama HS, in sicer 2403 11 in 2403 19.
(3)
Zaradi zamenjave oznak HS 1701 11 in 2403 10 z Izvedbeno uredbo (EU) št. 1006/2011, bi se te oznake morale spremeniti v Prilogi I (Blago, ki vključuje večje tveganje poneverbe) k Dodatku I h Konvenciji.
(4)
Ekonomska komisija Združenih narodov za Evropo je izdala popravek 8.1 priporočila št. 21 o med drugim oznakah embalaže. Zato je treba prilagoditi seznam oznak embalaže iz Priloge A2 k Dodatku III h Konvenciji v skladu z navedenim popravkom.
(5)
Ker se je format oznak embalaže spremenil iz črkovnega 2 (a2) v črkovno-številčnega 2 (an2), bi bilo treba vrsto/dolžino vrste tovorkov (polje 31) iz Priloge A1 k Dodatku III h Konvenciji ustrezno spremeniti.
(6)
Zato bi bilo treba opredeliti stališče Evropske unije o predlagani spremembi -
SPREJEL NASLEDNJI SKLEP:
Člen 1
Stališče, ki ga Evropska unija sprejme v Skupnem odboru EU-EFTA glede skupnega tranzita v zvezi s sprejetjem Sklepa št. 2/2013 Skupnega odbora EU-EFTA o skupnem tranzitu o spremembi Konvencije z dne 20. maja 1987 o skupnem tranzitnem postopku, temelji na osnutku sklepa, priloženega temu sklepu.
Predstavniki Unije v Skupnem odboru EU-EFTA o skupnem tranzitu se lahko sporazumejo o manjših spremembah osnutka sklepa, potem ko Svet ustrezno obvestijo.
Člen 2
Komisija sklep Skupnega odbora EU-EFTA o skupnem tranzitu iz člena 1 po sprejetju objavi v Uradnem listu Evropske unije.
Člen 3
Ta sklep je naslovljen na države članice.
V Luxembourgu, 17. oktobra 2013

Labels: 13
3
15
5